Diari Oficial de la Generalitat Valenciana


Sumari del DOGV 9318, del 12-04-2022 (2022/2843)

Convocatòria per a la selecció de sis projectes de producció artística Cultura Resident, programa de residències de creació.
----------------------------------------------------------------------------------------------------------------------------

### Dades del document

Número de DOGV
:   9318

Data del DOGV
:   12-04-2022

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2022/2843


Data del document
:   31-03-2022

Organisme emissor
:   Consorci de Museus de la Comunitat Valenciana

Tipus de document
:   Anunci

Anàlisi jurídica

 Descriptors 

:   * contracte administratiu

Convocatòria per a la selecció de sis projectes de producció artística Cultura Resident, programa de residències de creació. [2022/2843]  
1. Objecte  
El Consorci de Museus de la Comunitat Valenciana publica aquesta convocatòria amb la intenció de facilitar a creadores o creadors temps, espai, acompanyament i recursos per a la producció de projectes artístics inèdits.  
La iniciativa va dirigida a l'impuls de la creació lligada a les pràctiques artístiques contemporànies a través de propostes inèdites que requerisquen d'un impuls per a la seua producció, havent de tindre com a objectius l'experimentació i la innovació en l'àmbit de la creació artística actual en el seu sentit més ampli.  
Se seleccionaran sis projectes, dels quals almenys tres correspondran a creadors o creadores amb lloc de naixement o arrelament a la Comunitat Valenciana. En aquest sentit, se seleccionaran dos projectes que tindran un període de residència de dos mesos i dos projectes que tindran un període de residència de quatre mesos que es realitzaran al Centro Cultural Las Cigarreras d'Alacant, i dos projectes de dos mesos que es realitzaran a Bocairent (València). Durant el període de residència, les persones seleccionades hauran de residir en el context proposat i tindre com a base l'espai de treball disponible al Centro Cultural Las Cigarreras d'Alacant o les instal·lacions propostes per l'Ajuntament de Bocairent.  
A causa de la situació sanitària derivada de la covid-19, les residències podran patir modificacions de calendari, per tant, els projectes s'han de poder fer adaptant-se a la situació sanitària corresponent de manera que es mantinguen els objectius plantejats en aquesta convocatòria. En cas d'impossibilitat per alguna de les parts de realitzar el projecte segons el que s'estableix, es podrà cancel·lar la residència seguint les condicions de contractació.  
  
2. Dotació econòmica  
S'estableix una dotació total de 51.960 euros, impostos inclosos, destinada a honoraris i despeses de sis projectes que s'estructuren de la manera següent:  
Residències de 2 mesos de duració / Centro Cultural Las Cigarreras d'Alacant o instal·lacions de l'Ajuntament de Bocairent:  
  
- 1.000 euros per mes de residència, sense impostos indirectes inclosos, en concepte d'honoraris per al projecte seleccionat. En aquest sentit, es considera la base imposable de 1.000 euros per al càlcul de l'Impost sobre la Renda de les Persones Físiques (IRPF) i el càlcul d'impostos sobre el valor afegit (IVA), tant si els imputa com si el projecte n'està exempt. En cas d'estar-ne exempt, haurà d'estar degudament justificat en la factura emesa.  
- 3.000 euros, sense impostos, destinats a despeses de desenvolupament del projecte seleccionat. En aquest sentit, es considera la base imposable de 3.000 euros per al càlcul d'impostos sobre el valor afegit, tant si els imputa com si el projecte n'està exempt. En cas d'estar-ne exempt, haurà d'estar degudament justificat en la factura emesa.  
  
- El CMCV correrà amb les despeses de viatge d'inici i fi del període de residència i valorarà les necessitats de transport de l'artista.  
- No inclou assegurança mèdica durant el període de residència.  
Residències de 4 mesos de duració / Centro Cultural Las Cigarreras d'Alacant:  
- 1.000 euros per mes de residència, sense impostos indirectes inclosos, en concepte d'honoraris per al projecte seleccionat. En aquest sentit, es considera la base imposable de 1.000 euros per al càlcul de l'Impost sobre la Renda de les Persones Físiques (IRPF) i el càlcul d'impostos sobre el valor afegit (IVA), tant si els imputa com si el projecte n'està exempt. En cas d'estar-ne exempt, haurà d'estar degudament justificat en la factura emesa.  
- 4.000 euros, sense impostos, destinats a despeses de desenvolupament del projecte seleccionat. En aquest sentit, es considera la base imposable de 4.000 euros per al càlcul d'impostos sobre el valor afegit, tant si els imputa com si el projecte n'està exempt. En cas d'estar-ne exempt, haurà d'estar degudament justificat en la factura emesa.  
- El CMCV correrà amb les despeses de viatge d'inici i fi del període de residència i valorarà les necessitats de transport de l'artista.  
- No inclou assegurança mèdica durant el període de residència.  
Es desenvoluparan quatre residències (dos de dos mesos i dos de quatre) a les instal·lacions del Centro Cultural Las Cigarreras d'Alacant, amb espais de treball amb superfícies de 32 i 39,01 m², alguns dels quals es poden utilitzar de manera compartida en el cas dels col·lectius. Els boxs de treball tenen llum artificial, aire condicionat (fred/calor), connexions elèctriques, neteja bàsica i wifi.  
El Centro Cultural Las Cigarreras no disposa d'equipament tècnic ni presa d'aigua als boxs, ni equipament escènic, audiovisual, informàtic, espais de taller ni maquinària específica, etc. L'equipament tècnic l'ha de proporcionar l'artista resident.  
Es desenvoluparan dos residències de dos mesos a les instal·lacions de l'Ajuntament de Bocairent amb espai de treball i allotjament amb superfície de 114,4 m² que s'utilizarà de manera compartida. L'espai de treball té llum natural amb eixida a terrassa de 59,3 metres, connexions elèctriques, neteja bàsica, connexió wi-fi i bany propi.  
- El Consorci de Museus de la Comunitat Valenciana, el Centro Cultural Las Cigarreras d'Alacant i l'Ajuntament de Bocairent proporcionaran assistència tècnica quan siga necessari.  
- L'equip del Consorci de Museus de la Comunitat Valenciana proporcionarà acompanyament, context i un programa de trobades vinculat a les residències.  
Partida pressupostària: 22112  
  
3. Allotjament  
Les residències de dos mesos seleccionades per a Bocairent comptaran amb espai de treball i allotjament amb superfície de 114,4 m² que s'utilizarà de manera compartida. L'espai de treball té llum natural amb eixida a terrassa de 59,3 metres, connexions elèctriques, neteja bàsica, connexió wi-fi i bany propi.  
En el cas de les quatre residències seleccionades per al context d'ALacant amb el Centro Cultural Las Cigarreras, el Consorci de Museus de la Comunitat Valenciana proporcionarà una ajuda d'allotjament de 700 euros per mes de residència per cada projecte seleccionat que tinga el domicili habitual a més de 50 km del lloc proposat per al desenvolupament de la residència.  
En aquest sentit, la participació en les resdiències implica acceptar la mobilitat en el cas de no residir en el context proposat. No es consideraran vàlides Les propostes que plantegen la relació amb el context proposat de manera puntual.  
  
4. Persones seleccionades  
Poden optar a la convocatòria persones o col·lectius que desenvolupen la seua producció en l'àmbit de la creació escènica, visual, musical, literària, audiovisual o qualsevol altre àmbit de les pràctiques artístiques contemporànies. En cas de presentar la sol·licitud a títol col·lectiu, les prestacions s'assignaran a la persona designada pel col·lectiu sol·licitant. No es modificaran les condicions d'honoraris, desplaçaments i producció en cap cas per tractar-se d'un col·lectiu. En tot cas, es donarà tractament d'una unitat. En cas de presentar la sol·licitud a títol col·lectiu no formalitzat legalment, les prestacions s'assignaran a la persona que figure en el formulari com a representant, entesa com la designada pel col·lectiu sol·licitant. Si el col·lectiu no està legalment constituït, han de figurar tots/totes els/les autors/autores del projecte en la sol·licitud en cas que diversos membres emeten factures en el projecte, i tots/totes hauran de complir les obligacions tributàries establides per llei i estar en disposició d'emetre factures.  
Si l'autor/autora o grup és una associació, societat o col·lectiu legalment constituït en qualsevol de les formes que preveu la llei que els habilita per a emetre factures i la facturació dels beneficis de la residència es pretén realitzar a través d'aquesta entitat, la sol·licitud s'ha de fer a nom de l'entitat i s'han d'indicar els/les components o autors del projecte en el formulari de sol·licitud.  
Almenys tres dels sis projectes seleccionats correspondran a creadors o creadores nascudes o amb arrelament a la Comunitat Valenciana.  
  
  
  
5. Termini de presentació de sol·licituds  
S'obrirà l'endemà de la publicació en el DOGV i finalitzarà el 6 de maig de 2022. Quan acabe aquest termini no s'admetrà cap sol·licitud.  
  
  
6. Presentació de sol·licituds  
Es podrà presentar únicament un projecte per persona o col·lectiu. Les sol·licituds s'han de presentar preferentment en format digital a través de l'aplicació disponible en www.consorcimuseus.gva.es/convocatories.  
També podran presentar-se de qualsevol de les formes que preveu l'article 16.4 i 16.5 de la Llei 39/2015, d'1 d'octubre, del procediment administratiu comú de les administracions públiques.  
El contingut del projecte es pot redactar en qualsevol de les llengües oficials de la Comunitat Valenciana. Les sol·licituds hauran d'adjuntar la documentació següent:  
- Indicar si la postulació és per a Alacant o Bocairent.  
- Indicar si la proposta es presenta a títol individual o col·lectiu (amb indicació de totes les persones que són autores de la proposta i la persona representant).  
- Número de document d'identificació de la persona a títol individual, el de l'entitat o la persona representant del col·lectiu (DNI, NIE o passaport; CIF en cas d'entitats).  
- Temporalitat de la residència (2 o 4 mesos en el cas de les residències en el context d'Alacant).  
- Dades de contacte: adreça electrònica, telèfon, adreça postal.  
- Títol del projecte.  
- Breu resum del projecte (400 paraules).  
- Carta de motivació (400 paraules).  
- Memòria tècnica que continga:  
- Títol del projecte.  
- Objectius.  
- Calendari d'execució.  
- Necessitats específiques.  
- Metodologia.  
- Pressupost desglossat.  
- Curriculum vitae de l'autor/a o col·lectiu sol·licitant, incloent-hi la documentació dels últims treballs realitzats.  
- Document DNI / NIE / passaport.  
- Document acreditatiu de la residència a la Comunitat Valenciana (certificat d'empadronament) per a les persones sol·licitants no nascudes a la Comunitat Valenciana que vulguen demostrar l'arrelament a aquest territori.  
- Declaració responsable signada segons el model de la convocatòria.  
  
7. Procés de selecció  
Per a la valoració i selecció de les sol·licituds presentades queda constituït un jurat d'acord amb el Codi de Bones Pràctiques en la Cultura Valenciana, garantint la presència de representants de la societat civil, d'experts en la matèria i del Consorci de Museus de la Comunitat Valenciana.  
Aquest jurat està presidit per Carmen Amoraga Toledo, directora general de Cultura i Patrimoni i presidenta de la Comissió Científic-Artística o persona en qui delegue, i format per José Luis Pérez Pont, director gerent del Consorci de Museus de la Comunitat Valenciana; Vicent Ramón Pascual Giner, dissenyador gràfic i il·lustrador proposat per l'Ajuntament de Bocairent; Ester Gisbert, arquitecta i antropòloga, profesora de Projectes Arquitectònics de la Universitat d'Alacant; Graham Bell, artista i performer proposat per l'Associació d'Artistes Visuals de València, Alacant i Castelló (AVVAC); Ariadna Robert, gestora cultural i gerent de l'Ateneu Barcelonès proposta per l'Associació Valenciana de Crítics d'Art (AVCA) i María José Ribas Bermúdez, artista visual i resident de Cultura Resident producció artística 2019.  
  
Els projectes es valoraran tenint en compte els criteris següents:  
  
- Adequació dels projectes amb els objectius de la convocatòria: fins a un màxim de 4 punts.  
- Caràcter innovador i qualitat artística de la proposta: fins a un màxim de 3 punts.  
- Trajectòria de la persona o col·lectiu sol·licitant: fins a un màxim de 2 punts.  
- Optimització dels recursos econòmics i materials: fins a un màxim d'1 punt.  
Es desestimaran els projectes que no respecten els principis democràtics de convivència i pluralitat per a garantir, així, la igualtat de totes les persones amb independència de gènere, raça, llengua i orientació sexual.  
  
8. Resolució  
El jurat triarà sis projectes, i sis més que quedaran com a reserva per si la persona o el col·lectiu seleccionat hi renuncien.  
  
La notificació dels projectes seleccionats pel jurat es farà mitjançant la publicació d'aquests en el lloc web del Consorci de Museus de la Comunitat Valenciana (www.consorcimuseus.gva.es) i en el DOGV. A més, es notificarà aquesta resolució a totes les persones participants per correu electrònic.  
Contra la decisió es podrà interposar, de conformitat amb el que disposa l'article 123 de la Llei 39/2015 de procediment administratiu comú de les administracions públiques, un recurs potestatiu de reposició en el termini d'un mes a comptar des de l'endemà de la notificació/publicació davant del mateix òrgan que va dictar l'acte.  
Els projectes no seleccionats presentats per via electrònica es destruiran i els materials adjunts s'eliminaran del servidor corresponent.  
  
El Consorci de Museus de la Comunitat Valenciana es compromet a no distribuir ni fer ús de la informació dels projectes no seleccionats.  
  
En cas que els projectes no s'adapten a l'objecte i els criteris establits, el jurat podrà deixar la convocatòria deserta, totalment o parcialment.  
  
9. Compromís d'acceptació  
Les persones seleccionades hauran de subscriure un contracte amb el Consorci de Museus de la Comunitat Valenciana. Aquest document tindrà per objecte regular els drets i les obligacions de les parts, així com establir la regulació dels incompliments.  
És indispensable, per a poder rebre els pagaments, presentar al Consorci de Museus de la Comunitat Valenciana els certificats que demostren estar al corrent de les seues obligacions tributàries i davant de la Seguretat Social o declaració responsable.  
  
La persona o col·lectiu resident accepta el contingut d'aquesta convocatòria i és coneixedora de les circumstàncies i especificacions descrites en el document de preguntes freqüents vinculat a aquestes bases: https://www. consorcimuseus.gva.es/wp-content/uploads/2021/02/PREGUNTES-2021.pdf  
  
10. Pagament de la quantitat assignada  
El pagament s'efectuarà mitjançant transferència bancària, d'acord amb la disponibilitat de tresoreria, i es farà efectiu en dos pagaments, amb prèvia presentació de les factures reglamentàries en dos moments i de la manera següent:  
Pel que fa als 2.000 euros en concepte d'honoraris previstos per a la modalitat de dos mesos (Alacant/Bocairent) i els 4.000 euros per a la modalitat de quatre mesos (Alacant), amb bases imposables de 1.000 euros per mes de residència, es pagaran en dos transferències mitjançant factura: una inicial del 70 % a la signatura del contracte i una altra final amb el 30 % restant en finalitzar el període de residència, amb l'aplicació dels impostos o exempcions corresponents i degudament justificats.  
Pel que fa a la partida de producció (bases imposables de 3.000 euros i 4.000 euros) es pagaran en dues factures, una inicial del 70 % a la signatura del contracte i una altra final amb el 30 % restant en finalitzar el període de residència, amb l'aplicació dels impostos o exempcions corresponents i degudament justificats.  
La facturació s'haurà de realitzar de manera electrònica a través de la plataforma FACE: www.face.gob.es/va.  
  
11. Termini d'execució  
Les residències de quatre mesos realitzades al Centro Cultural Las Cigarreras iniciaran l'1 de setembre i finalitzaran el 31 de desembre de 2022 i les de dos mesos iniciaran el 17 d'octubre i acabaran el 18 de desembre de 2022.  
Les residències de dos mesos realitzades a Bocairent iniciaran l'1 d'octubre i acabaran el 30 de novembre.  
Les persones o col·lectius seleccionats hauran de comunicar per escrit l'acceptació, en un termini no superior a 15 dies des de la publicació de la resolució. En cas contrari, perdran la condició de persona o col·lectiu beneficiari.   
Les persones o col·lectius seleccionats es comprometen a realitzar la residència d'acord amb aquestes bases. Qualsevol possible modificació en el seu projecte haurà d'estar suficientment motivada i ser autoritzada prèviament pel Consorci de Museus de la Comunitat Valenciana.  
  
Igualment, es compromet a destinar la quantitat assignada a materials únicament a aquest fi. També ha de sotmetre's al control financer i complir les obligacions tributàries establides per llei.  
Així mateix, en cas d'absentar-se de l'espai de treball durant les dates de la residència o no ajustar l'estada a aquesta temporalitat, es podran anul·lar totalment o parcialment l'estada i les prestacions. De la mateixa manera, els projectes residents hauran de participar en les activitats que el Consorci de Museus de la Comunitat Valenciana organitze en relació amb aquest programa de residències, incloent-hi una presentació pública de resultats en el format que es considere oportú i un seguit d'activitats i trobades previstes durant la residència, i haurà de contribuir a la visibilitat i la comunicació del programa compartint el seu procés de treball a sol·licitud de l'equip de coordinació del programa.  
En aquest sentit, cada vegada que el projecte seleccionat realitze comunicacions públiques relacionades amb aquest en qualsevol suport o plataforma, haurà de fer menció expressa al Consorci de Museus de la Comunitat Valenciana de la següent manera: projecte produït pel Consorci de Museus de la Comunitat Valenciana a través del programa de residències Cultura Resident.  
Igualment, els residents han de complir les normes de funcionament dels espais d'acollida.  
  
13. Obligacions del Consorci de Museus de la Comunitat Valenciana  
El Consorci de Museus de la Comunitat Valenciana es compromet a desenvolupar aquest programa d'acord amb el Codi de Bones Pràctiques en la Cultura Valenciana i vetlarà en tot moment pels drets de les persones seleccionades i la integritat dels seus projectes.  
El Consorci de Museus de la Comunitat Valenciana serà l'encarregat d'avaluar, supervisar i fer el seguiment del desenvolupament del projecte, així com de les tasques de coordinació i de complir els terminis acordats respecte a l'execució d'aquest projecte.  
El Consorci de Museus de la Comunitat Valenciana durà a terme una difusió correcta del projecte, tant en el seu lloc web com a través d'altres mitjans de comunicació pública.  
  
14. Prerrogatives de el Consorci de Museus de la Comunitat Valenciana  
El Consorci de Museus de la Comunitat Valenciana podrà sol·licitar informació sobre el desenvolupament del projecte durant la fase de realització.  
De comú acord amb les persones o col·lectius seleccionats, el Consorci de Museus de la Comunitat Valenciana queda en llibertat per a negociar la coproducció dels projectes seleccionats amb altres institucions.  
  
15. Drets d'autoria  
Les persones o col·lectius seleccionats cedeixen de manera no exclusiva al Consorci de Museus de la Comunitat Valenciana els drets de comunicació pública dels projectes seleccionats per a la publicació en catàlegs, cartells, vídeos promocionals, pàgines web, xarxes socials i altres mitjans audiovisuals, sempre relacionats amb els fins de la institució convocant, sense perjudici dels drets morals que tinguen en relació amb l'autoria.  
Així mateix, les persones o col·lectius seleccionats es comprometen a fer un correcte esment del programa Cultura Resident i del Consorci de Museus de la Comunitat Valenciana així com de la modalitat i del centre col·laborador en les seues plataformes web, xarxes socials i difusió del projecte desenvolupat en el marc d'aquesta convocatòria.  
Les persones participants en la convocatòria asseguren que la proposta presentada és original i que en tenen tots els drets, inclosos (però de manera no excloent) els drets de propietat intel·lectual. Si la proposta inclou drets de terceres persones, les persones participants garanteixen l'obtenció dels drets, autoritzacions i/o llicències necessàries, i exoneren el Consorci de Museus de la Comunitat Valenciana de qualsevol reclamació en aquest sentit.  
El Consorci de Museus de la Comunitat Valenciana es compromet a respectar escrupolosament els drets de l'autor o autora sobre la seua obra i en reconeix, en tot moment, l'autoria.  
  
16. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 31 de març de 2022.- El gerent del Consorci de Museus de la Comunitat Valenciana: José Luis Pérez Pont.